Enn ein skemmtileg uppákoma var frumsýnd í Þjóðleikhúskjallaranum í gærkvöldi : Judy Garland kabarett með Láru Sveinsdóttur og djasshljómsveit Úlfs Eldjárns . Þar syngur Lára lög sem Judy Garland gerði fræg og segir frá stjörnunni milli laga , stiklar á stormasamri og oft átakanlegri ævi hennar og lætur lagavalið undirstrika frásögn sína . Leikstjóri er Charlotte Böving og hinar ýmsu deildir Þjóðleikhússins hafa aðstoðað við ljós , hljóð , gervi og búninga . Leikhúsgestir sitja við borð í salnum og geta fengið sér í glas eða kaffibolla undir sýningunni . Þannig taka þeir þátt í að skapa andrúmsloft skemmtistaðar sem á vel við hér . Lára byrjar dagskrána á eins konar „ forleik “ þar sem hún blandar saman lögunum sem eftir koma – svona til að láta áheyrendur hlakka til . Svo koma þau hvert af öðru , „ That‘s Entertainment “ , „ Zing ! Went the Strings of my Heart “ , „ Someone to watch over me “ ( fyrir pabba ) , „ You made me love you “ sem var einn af toppunum , alveg gríðarlega fallega sungið , og „ Over the rainbow “ , náttúrulega . Í „ For me and my Gal “ fékk hún óvænta aðstoð frá öðrum ekki síðri söngvara og sviðslistamanni , Birni Hlyni Haraldssyni . Það var annar hápunktur . Hæsti punkturinn var þó eftir , „ Get Happy “ eftir Arlen og Koehler sem var eitt frægasta númer Judy . Lára svipti af sér pilsinu og dembdi hatti á höfuðið og var Judy Garland lifandi komin . „ The Trolley Song “ var líka andskoti flottur og „ A foggy Day “ rosalega kjút . Það kom þar inn í söguna þegar Sid Luft elti Judy til London . Hann varð svo þriðji eiginmaður hennar og faðir tveggja yngri barna . Elsta barnið var Liza Minelli sem fetaði í fótspor móður sinnar sem kunnugt er . Lára leggur mikinn metnað í sýninguna eins og sést ekki síst á því að hún skuli hafa heilan sextett á sviðinu hjá sér . Þetta gefur flutningnum auðvitað alveg ekta svip þó að sviðið sé lítið og salurinn minni en Judy vandist á frægðarferli sínum . Mest er um vert að Lára fer afar vel með bæði lög og texta . Hún reynir ekkert að herma eftir Judy en rödd hennar passar vel við lögin og stundum var Lára furðulega lík Judy á svipinn . Þetta er bráðskemmtilegt kvöld bæði fyrir þá sem elska Judy Garland og þá sem aldrei hafa heyrt hennar getið . Silja Aðalsteinsdóttir